text: Brandstifter tidligere sigtet
  28 marts 2012 kl. 12.39
  Kvinden med downs-syndrom, der satte ild til et beskyttet værksted i Vojens mandag, er tidligere blevet sigtet for både brandstiftelser og drabsforsøg.
  Det er ikke første gang, den 28-årige kvinde med downs-syndrom sætter ild til sine omgivelser.
  Den 28-årige kvinde er tidligere sigtet for både to brandstiftelser og et drabsforsøg. De to brandstiftelser er sket på henholdsvis et bosted og et værksted.
  Men de tre sigtelser stod stille i retssystemet, så hendes forsvarsadvokat tilbage i november 2011 måtte rykke for sagerne.
  Sagerne mod den 28-årige kvinde har trukket i langdrag, fordi udtalelserne fra en psykiater ikke blev sendt videre til retslægerådet i tide.
  Det viste sig, at anklagemyndigheden havde forlagt sigtelserne.
  
  Kunne være undgået
  Ifølge den 28-åriges forsvarsadvokat, Ole Olesen, burde brandstiftelsen i mandags have været undgået.
  Den 28-årige var nemlig oprørt mandag morgen inden brandstiftelsen. 
  - Når man vidste hun havde de her tilbøjeligheder og viden fra bostedet, så burde de have været opmærksomme på, at hun skulle have skærpet observation. Hun skulle have været under observation hele tiden, når nu hun havde det så dårligt. Siger forsvarsadvokat Ole Olesen. 
  Den 28-årige kvinde blev tirsdag idømt 4 ugers varetægtsfængsling efter brandstiftelsen mandag.
  